Proiectul european Athena invită studenții UB la o competiție privind dezvoltarea unui logo
Studenții Universității din București sunt invitați să participe la o competiție privind dezvoltarea unui logo pentru proiectul european ATHENA, al cărui scop este sprijinirea egalității de gen și în cadrul căruia UB este parteneră. Premiul concursului constă într-o excursie în Insulele Azore din Portugalia, care ar putea avea loc, în funcție de evoluția situației pandemice, în prima parte a anului 2022.
Data-limită pentru trimiterea aplicațiilor este luni, 31 mai 2021, până la ora 16.00. Participanții au posibilitatea de a se înscrie în competiție în numele lor sau al instituției de care aparțin și trebuie să aibă peste 18 ani. Rezultatele finale vor fi anunțate prin e-mail și rețelele sociale vineri, 11 iunie 2021. 
Persoanele interesate de participare vor trimite schița, desenul sau orice alt format digital al propunerii,  la adresa de e-mail: Athena.logo.competition@gmail.com .
Abilitățile de design grafic, atenția asupra detaliilor cât și pasiunea pentru dezvoltarea creativității sunt doar câteva din calitățile cerute potențialilor candidați. Mai multe detalii cu privire la regulamentul competiției Athena logo competition pot fi accesate aici.
Mai multe detalii despre proiect
ATHENA – programul în cadrul căruia este organizată competiția – este un proiect H2020, lansat în februarie 2021 și care se va încheia în ianuarie 2025. Scopul proiectului este acela de a dezvolta potențialul de cercetare al organizațiilor partenere și de a sprijini în egală măsură performanța și eficiența femeilor la locul de muncă. 
[bookmark: _GoBack]Programul vizează țările în curs de dezvoltare din Uniunea Europeană și este coordonat de Consulta Europa Projects în colaborare cu șase organizații de cercetare din Slovenia, Polonia, România, Slovacia, Spania și Bulgaria, precum și trei organizații de cercetare finanțată din Italia, Spania și Portugalia. 
